Ich, swester Guͦte, ✳ epthissenn Sant ✳ Claren ✳ ordens da ze ✳ Chungesfeld, und alle min convente ✳ verjehen an diesem briefe ✳ allen den, die in sehent oder
hoͤrent lesen, ✳ das dû edel und hochgeborn frowe, unser hˀrtze liebù stifterin, chûneginne ✳ Elsbƺ selig, unserm chloster hat geschaffet das Guͦt von Veringen und gekoͧffet von dem Truchsessen und von dem von ✳ Chyenberg den zenhenden ze Schafhusen umbe drùhundtˀ march und umbe vier und
zwaintzig march, ✳ das wir ewecklich sùllen began unsers hˀren, ires wirtes chùnig ✳ Albrehets seligen, und iren jartag, als har nach geschribē
stat. ✳ wir sùllen an unsˀs hˀren, des chûneges, jar tag geben drù pfunt umb vachs ✳ und an unser frowen, der chùneginne, jartag oͧch drù pfunt
umbe wachs. ✳ da von man sol kerzen machen, ✳ die man brenne, die wile man vigily und selmesse singet. ✳ und sùllen an einem jecklichem der selbē
jartage den ✳ Minren Bruͦdern, die ✳ da hie bi uns sint, und den gesten ir ordens, ✳ die an den selben tagen bi inen sint, geben drizig schillig pfennīge, ✳ das in da von der ✳ gardian sol pitantie machen. ✳ wir sùllen oͧch an einem jecklichem der selben jartage unsern swestnˀ ein volle mâl gebē
und an einem jecklichem der selben jartage sùllē wir mit den gemeinen, erberen gesten, die an den selben tagen har choment, verzeren drizig schillīg
und an einem jecklichem der selben jartage so sol man teilen den klosneren und den klosnerin und allen den hustùrftigen, die in einer mile gesessen sint umb unser chlostˀ, und andern guͦten lùten drù pfunt. ✳ wir sùllen oͧch heissen bachen fùnf und drizig mût kernen, ✳ der sol man zwaintzig
bachē an unsers hˀren jartag, chùnig Albrehtz, ✳ und fùnfzehen an unser frowē jartag, chùnig Elseb̄ƺ und sol man von jecklichem mùte bachē drizig und hundert brot. und sol man das selbe brot teilen an den vorgnanten jartagen eidem menschen ein brot. ✳ und swas des brotes ûber wirt,
das sol man alles geben des andern tages gemeinen, armen lùten und niht fûrbas gehalten. ✳ das aber wir und alle die swestnˀ, die nach
uns choment in unser chloster eweclich dis ordenunge und dis gesetzde vollefuͦren und vollebringen, als da vorgeschriben stat, an alle gevˀde, des
haben wir, swestˀ ✳ Guͦte, dù vorgnant abb̄in, und dù priolin und alle die swestnˀ des vorgnanten ✳ chlosters gesworn einen eit und haben das
gelobt bi unsnˀ tˀwen und bi unser gehorsami. bi dem selben eide und bi den selben trùwen und gehorsami, ✳ so geloben wir, das wir noch mit
worten, noch mit werckē, noch mit geschrift dekeinen weg suͦchen sùllen, den menslich sin mùge vinden, da mit wir uns oder die nach uns
choment mûge lidigen dirre gelûbde und von disem eide, da mit wir uns gebunden haben ✳ ze vollebringende und ze volfuͤrende die vorgeschriben ordenūge und gesetzt. ✳ wir loben oͧch bi dem selben eide und bei den selben trùwen, ✳ das wir niemer dehein swestˀ empfahen sùllen zuͦ der
gehorsami nùwen, si swer und gelobe in aller der wise, als si ir gehorsami gelobet, zebehaltend und ze vollfuͤrende die vorgn̄ gesetzt un̄ ordenūge und und niemˀ dekeinen weg suͦchen, den menslich sin mùge ervinde, ✳ das si des selben gelûbdes lidig wˀden. ✳ das aber das vorgn̄ bant
und gelûbde, da mitte wir uns und alle unser nachkomen gebunden haben, stete belibe und unzerbrochen, ✳ dar umbe so geben wir disen brief,
besigelten mit der epthissenn und mit des conventz insigelen. und ist unser guͦter wille, ✳ das unser liebù frowe ✳ und unser liebù muͦtˀ, ✳
fro Agnes, wilent chùneginne ze Ungnˀ, disen brief antwùrte swem si wil. ✳ dirre brief ist geschriben und besigelt ze Chungsfel,
do man zalte von gottes gebûrt drùcehundert jar und zwei und zweinzig jar. ✳